  Майя Бывальцева Удмуртиын кыр пӧйшуръёслы урмонлы пумит вакцина сётъяны кутскизы. Та секыт висёнъя сюлэмшугъяськытӥсь югдур кылдэмен валче, Глаз ёросын 2 сюрс доза вакцина тыризы, ивортэ Удмуртиысь Ветеринарияя валтӥсь управленилэн пресс-службаез. «Рабикан — 0/333» эмъюмез ёросысь нюлэсъёсын, Глазкар вӧзын, но жаг люканъя «Эколог» полигон котыртӥ тыризы. Пӧйшуръёс сое сиыны быгатозы. Нош Сӧлта ёросысь пӧйшуръёслэн висёнъёсынызы нюръяськонъя станциысь ӧнерчиос 6-тӥ южтолэзе парсь кулэм интые потазы. Бырон мугзэ шараян вылысь, мугор люкетъёссэ басьтӥзы. Африкан чумалы эскеронъёс номыр ӧз возьматэ. Али эскеро, ӧз-а кулы парсь урмон висён сэрен. Тодэ вайытом, урмон всиёнъя югдур элькунамы туж сюлэмшугъяськытӥсь. Кылем арысь 1-тӥ толсрулы 118 учыр пусъемын вал (со дырлы ик 2014-тӥ арын — 72 учыр). 2016-тӥ ар кутсконысен ньыль ёросъёсын урмон висёнъя карантин ялылӥзы. Каракулиноын коӵыш черлам, Глазкарын урмонэн висем ӟичылэсь шӧйзэ шедтӥзы, сыӵе ик диагнозэн эшшо кык ӟичыос шедьтэмын вал Красногорск, но Кез ёросъёсын. Тегъёс: Тазалык Удмуртия урмон Глазкар  